花樓望雪命宴賦詩
作者：白居易
朝代：唐

paragraphs: 連天際海白皚皚，好上高樓望一回。
何處更能分道路，此時兼不認池臺。
萬重雲樹山頭翠，百尺花樓江畔開。
素壁聯題分韻句，紅爐巡飲暖寒杯。
冰鋪湖水銀爲面，風卷汀沙玉作堆。
絆惹舞人春豔曳，句留醉客夜裴回。
輸將虛白堂前鶴，失却樟亭驛後梅。
別有故情偏憶得，曾經窮苦照書來。